Nielsen blev student fra Vestjysk Gymnasium i 1971 og har en bifagseksamen i dansk fra Aarhus Universitet i 1973. I 1976 gennemførte han første del af journalistuddannelsen ved Danmarks Journalisthøjskole. Sideløbende med studierne arbejdede han med musikken og etablerede pladeselskabet Genlyd Grammofon i 1973. Senere stod han bag indspilningsstudiet Feedback Recording i 1975, bookingselskabet Rock On i 1979, SingSing Musikforlag i 1984 og managementbureauet I.C.Tain i 1991. Gnags prægede dansk rock siden 1970'erne og havde sin storhedstid i 1980'erne, hvor albummet Mr. Swing King solgte 280.000 eksemplarer. Sammen med Gnags er det blevet til 21 albums. Sideløbende har han udgivet tre soloalbums: A.G.'s album - Normalt er han ellers cool (1979), Solo (1997) og Det Scene Show (2011). Han har desuden skrevet essays, to børnebøger og udgav i 2009 sine samlede sange i bogform. Udover Gnags' og hans 'egne' sange har han også skrevet sange til andre, blandt andet Mek Pek og Søs Fenger.  Privatliv Peter A.G. Nielsen er storebror til sangerinden Elisabeth Gjerluff Nielsen. Han er kæreste med kreativ direktør Anouska Sinding (f. 1967) som han har et barn med. Har desuden to børn fra et tidligere forhold.